text: À ce tans, à coustume avoient
   Li grant seigneur que il faisoient
   De celui jour qu'il erent né
   Grant feste et grant sollempnité.
   Et pour ce grant feste faisoient
   Li Espaignol ; car moult amoient
   Marcadigas, lor bon seignour,
   Car sages fu et plains d'ounour.
   À Sebile ot maint haut baron
   D'Espaigne et dou regne environ.
   Le jour que cil roi vinrent là,
   Auscuns moult s'en esmerveilla
   Pour quel raison venu estoient
   En Espaigne, ne qu'il queroient.
   PageV01P061
   Cléomadès, comme courtois,
   Ala encontre les trois rois
   À tout grant plenté de sa gent,
   Et moult les reçut bel et gent,
   Et très à point les honnora.
   Devant son pere les mena
   Qui moult grant joie à son cuer ot
   De leur venue, quant le sot.
   Moult très bel les sot recevoir ;
   Car moult ot en lui de savoir.
   Chascuns leur fist honnour et joie
   Plus que dire ne vous saroie.
   Chascuns regardoit à merveilles
   Crompart, qui avoit grans oreilles.
   Bouche et visage et iex et nés
   Ot tels que miex sambloit maufés
   Folio8v
   Qu'il ne faisoit hom terriens.
   De biau n'ot en lui nule riens
   Dont on se peüst percevoir;
   Ce vous di je bien tout pour voir.
   De si diverse taille estoit
   Que chascuns s'en esmerveilloit.
   Quant virent lor lieu de parler,
   Devant le roy vinrent ester.
   Cléomadès les compaignoit,
   Comme cil qui tous biens savoit.
  